
Ο Σεπτέμβριος στα Χανιά είναι αφιερωμένος στην τιμή και τη μνήμη του Μίκη Θεοδωράκη, του κορυφαίου δημιουργού που επέλεξε τον τόπο μας, τον τόπο του, για την αιώνια κατοικία του. Στο πλαίσιο αυτό, για μία ακόμη φορά, η Περιφέρεια Κρήτης, ο Δήμος Χανιών και ο Παγκρήτιος Σύλλογος Φίλων Μίκη Θεοδωράκη πραγματοποιούν το Φεστιβάλ «Μίκης Θεοδωράκης – Χανιά 2026».
Για 12η χρονιά  φέτος και 5η μετά το θάνατό του - 100+1 χρόνια από τη γέννησή του (1925–2026 -  το Φεστιβάλ στα Χανιά φωτίζει το έργο του και τη ζωή του, κρατώντας ζωντανή τη Μνήμη του. Από τη Δευτέρα 31 Αυγούστου έως και την Πέμπτη  3 Σεπτεμβρίου 2026, ένα πολύμορφο πρόγραμμα αναδεικνύει το κλασικό και το λαϊκό έργο του ΜΙΚΗ, το λόγο και τις σκέψεις του. Κορυφαία στιγμή του Φεστιβάλ, η Ημέρα Μνήμης, 2 Σεπτεμβρίου, τότε που έφυγε από κοντά μας το 2021. Ημέρα που αποδίδουμε την οφειλόμενη Τιμή στο χώρο της αιώνιας κατοικίας του, στο Γαλατά Χανίων, αλλά και ημέρα του Πολιτικού του Μνημόσυνου.
Ο Μίκης επέλεξε τα Χανιά, την Κρήτη για την αιώνια κατοικία του, έχοντας βαθιά μέσα του το αίσθημα του Κρητικού. Ο τόπος του, οι φορείς και κάθε πολίτης, με αίσθημα ευθύνης και γνώμονα το χρέος μας απέναντί του, (συν)εργαζόμαστε για να αναδειχθεί η παγκοσμιότητα του έργου του και να αποτελέσει το πατρικό σπίτι των Θεοδωράκηδων στο Γαλατά Χανίων Μουσείο αλλά και χώρο έρευνας, μελέτης και  δημιουργίας, ένα μοναδικό σημείο αναφοράς του παγκόσμιου Πολιτισμού.  Ένα Διεθνές Κέντρο Έρευνας και Πολιτισμού για τον Μίκη Θεοδωράκη.
Σας παρουσιάζουμε το πρόγραμμα του 12ου  Φεστιβάλ «Μίκης Θεοδωράκης – Χανιά 2026» και σας καλούμε όλοι μαζί να τιμήσουμε και να γιορτάσουμε με τον ΜΙΚΗ μας!

 Πρόγραμμα

· Δευτέρα 31 Αυγούστου 2026, ώρα 8.30 μ.μ., Θέατρο Μίκης Θεοδωράκης  

Ο ΚΛΑΣΙΚΟΣ & Ο ΛΥΡΙΚΟΣ ΜΙΚΗΣ ΘΕΟΔΩΡΑΚΗΣ  
100+1 ΧΡΟΝΙΑ ΑΠΟ ΤΗ ΓΕΝΝΗΣΗ ΤΟΥ
Συνδέσεις στον Μουσικό του Γαλαξία
· Τατιάνα Παπαγεωργίου, πιάνο
· Κώστας Τριανταφυλλίδης, τραγούδι
· Γιώργος Παναγιωτόπουλος, βιολί
Το πρόγραμμα αποκαλύπτει τις εσωτερικές σχέσεις, τις αναπάντεχες «συνδέσεις» και τους αδιάκοπους διαλόγους που διατρέχουν το πελώριο, εντυπωσιακής εμβέλειας και αδιάσπαστο έργο του Μίκη Θεοδωράκη. Ένα έργο στο οποίο συνυπάρχουν και ακτινοβολούν οι ήχοι και οι πολιτισμικές αναφορές της Κρήτης, οι μνήμες και οι ρίζες της ελληνικής μουσικής παράδοσης, αλλά και μια διεθνής μουσική γλώσσα που ταξίδεψε τη μουσική του Μίκη πολύ πέρα από τα σύνορα της Ελλάδας και της χάρισε παγκόσμια θρίαμβο και διαχρονική εμβέλεια. 

Μια συναρπαστική μουσική συνάντηση με τον εξαίρετο ερμηνευτή Κώστα Τριανταφυλλίδη, που συγκινεί με τη βελούδινη φωνή και τις καθηλωτικές ερμηνείες του, και την πιανίστα και διδάκτωρ μουσικολογίας Τατιάνα Παπαγεωργίου, στενή συνεργάτιδα του Μίκη Θεοδωράκη επι δύο δεκαετίες, με σημαντική παρουσία και συμβολή στην ερμηνεία, ανάδειξη και τεκμηρίωση του κλασικού, συμφωνικού, λυρικού αλλά και του ευρύτερου έργου του, μέσα από πρώτες παγκόσμιες εκτελέσεις, ηχογραφήσεις, ενορχηστρώσεις, εκδοτική δραστηριότητα και πολυετές ερευνητικό και ακαδημαϊκό έργο.  Μαζί τους στο βιολί ο σολίστας Γιώργος Παναγιωτόπουλος.

· Τρίτη 1 Σεπτεμβρίου 2026, ώρα 11.30 π.μ., Μεγάλο Αρσενάλι 
                            ώρα 7.00 μ.μ., Οικία Μίκη & Γιάννη Θεοδωράκη, Γαλατάς 

« Μίκης Θεοδωράκης – Ο Δικός μας Μουσικός »
Θεατρική Παράσταση για μικρούς και μεγάλους. Βασισμένη σε αυθεντικά ντοκουμέντα, από το επίσημο αρχείο του Μίκη Θεοδωράκη, το οποίο φυλάσσεται στη Μουσική Βιβλιοθήκη του Συλλόγου «Οι Φίλοι της Μουσικής», στο Μέγαρο Μουσικής Αθηνών.

Κείμενο – Σκηνοθεσία: Βίκυ Πάνου
Πρωταγωνιστούν : Άρης Δελαγραμμάτικας, Σταυρούλα Καμνή, Χρήστος Λοΐζος 

· ώρα 11.30 π.μ., Κοιμητήριο Γαλατά Χανίων 

Ετήσιο Μνημόσυνο Μίκη Θεοδωράκη 
· Επιμνημόσυνη Δέηση
· Κατάθεση λουλουδιών 
· Τραγούδια του Μίκη  από την Φιλαρμονική του Δήμου Χανίων
· Επίσκεψη στο πατρικό σπίτι των Θεοδωράκηδων 

· ώρα 7.00 μ.μ., Μεγάλο Αρσενάλι, Ενετικό Λιμάνι Χανίων 

Ξενάγηση στην έκθεση φωτογραφίας: 
«Μίκης Θεοδωράκης 1925-2026. Με την απόσταση του χρόνου» 

· ώρα 7.30 μ.μ., Θέατρο Μίκης Θεοδωράκης, Ενετικό Λιμάνι Χανίων

Κεντρική Εκδήλωση – Πολιτικό Μνημόσυνο

· Χαιρετισμοί διοργανωτών

· Κεντρική ομιλία: «Από την Κρήτη στον Ρήνο - Ο Μίκης Θεοδωράκης και ο μουσικός του εκδότης»
              Christian Hoesch, επικεφαλής τμημάτων συναυλιών, όπερας, μουσικολογίας
              του Μουσικού Οίκου Schott. 

· Μουσική αναφορά:  “O ΜΙΚΗΣ με πιάνο και φωνή” :  

           Τάσης Χριστογιαννόπουλος, φωνή

          Μίλτος Λογιάδης, πιάνο


· Πέμπτη 3 Σεπτεμβρίου 2026, ώρα 8.30 μ.μ., Θέατρο Ανατολικής Τάφρου 

Ο Κώστας Μακεδόνας τραγουδά Μίκη Θεοδωράκη

Λαϊκή Συναυλία
















ΕΤΗΣΙΑ ΕΚΘΕΣΗ
1-15 ΣΕΠΤΕΜΒΡΙΟΥ 2026
Μεγάλο Αρσενάλι
Ώρες Λειτουργίας: Καθημερινά, 10.00 – 14.00 & 18.30-22.00

ΜΙΚΗΣ ΘΕΟΔΩΡΑΚΗΣ – ΜΕ ΤΗΝ ΑΠΟΣΤΑΣΗ ΤΟΥ ΧΡΟΝΟΥ – 1925-2026

 Μία δίγλωσση έκθεση που περιλαμβάνει πολλές από τις σημαντικότερες σπάνιες και ανέκδοτες φωτογραφίες της πορείας ζωής του Κορυφαίου Συνθέτη και Πολιτικού, αποτυπώνοντας στιγμές όπως: την Πορεία Ειρήνης του Μαραθώνα με τους Λαμπράκηδες, τις Συναυλίες του για την Κύπρο, την πολιτική του δράση, το Μουσικό του έργο, τις συνεντεύξεις του, τη φιλία του με τον Μάνο Χατζιδάκι, τους συνεργάτες και φίλους, την οικογένειά του…

Φωτογραφικά Αρχεία Μνήμης: «Α.Μ.Α.»
Φωτογράφοι: Βασίλης Καραγεώργος, Βαλάσης Φέστας, Ζοζό Τολέδο, Δημήτρης Αλατάς.
Επιμέλεια έκθεσης-κείμενα: Αθανάσιος Δ. Αλατάς
Διορθώσεις – μετάφραση: Νίκη Κακαλιά


 
ΕΙΣΟΔΟΣ ΕΛΕΥΘΕΡΗ ΣΕ ΟΛΕΣ ΤΙΣ ΕΚΔΗΛΩΣΕΙΣ 

